Shqipëri: Qeveria ul çmimin e letërnjoftimeve për personat në nevojë
Sipas ministrit të Brendshëm Bujar Nishani synimi është të ndihmohet ajo pjesë e cila nuk zotëron pasaportë e që pa marrjen e letërnjof
Në Shqipëri qeveria vendosi të zbatojë një ulje të të cmimit të letërnjoftimeve për kategoritë në nevojë në përpjekje për të nxitur pajisjen me këtë dokument kryesisht të atyre të cilët nuk zotërojnë një pasaportë udhëtimi e për pasojë rrezikojnë të mos kenë mundësi për të votuar. Ky vendim vjen pas këmbënguljeve të forta të opozitës e cila megjithatë ka kërkuar dhënien falas të letërnjoftimeve për ata që nuk zotërojnë pasaportën. Në një kohë kur partia socialiste prej disa javësh po deklaron se procesi zgjedhor sipas saj po rrezikohet nga pamundësia e disa qindra mijëra qytetarëve për t’u pajisur me letërnjoftime, për arsye ekonomike, e kur kishte parlajmëruar se nesër në parlament do të përshkallëzonte kundërshtitë e saj për këtë cështje, qeveria njoftoi sot vendimin për një ulje të fortë të cmimit për disa kategori qytetarësh. Sipas ministrit të Brendshëm Bujar Nishani synimi është të ndihmohet ajo pjesë e cila nuk zotëron pasaportë e që pa marrjen e letërnjoftimeve të reja nuk mund të votojnë: Edhe atyre qytetarë që i përkasin këtyre kategorive por që tashmë kanë aplikuar për letërnjoftime, me cmimet e mëoparshme, diferenca e vlerës do t’u rimbursohet. Ministri Nishani tha gjithashtu se për një periudhë një mujore do të ndërpritet procesi për letërnjoftime për ata të cilët zotërojnë pasaportën. Nuk dihet se sa kjo masë do të zbusë protestat e opozitës e cila ka dorëzuar në parlament një projektligj për dhënien falas të letërnjoftimeve për ata që nuk kanë pasaportë. Sipas ministrit Nishani kërkesa e opozitës është e pakuptimtë . Sipas tij edhe me këtë ndërhyrje, janë të gjitha mundësitë teknike që të realizohet pajisja me kartë e atyre që nuk kanë pasaportë. Zyrtarisht vlerësohet se janë afër 730 mijë të tillë, ndonëse opozita flet për një numër më të madh. Prej tyre afër 150 mijë sipas ministrit Nishani kanë aplikuar. E deri në qershor është e mundur pajisja me letërnjoftime e afër 1 milion qytetarëve. //mm//